xml version="1.0" encoding="UTF-8"?


Euroopan unionin C 9/2020


| | | |
| --- | --- | --- |
| | | ISSN 1977-1053 |
| Euroopan unionin virallinen lehti | | C 9 |
| European flag | | |
| Suomenkielinen laitos | Tiedonantoja ja ilmoituksia | 63. vuosikerta 13. tammikuu 2020 |

---

| | | |
| --- | --- | --- |
| Sisältö | | Sivu |
| | IV   Tiedotteet | |
| | EUROOPAN UNIONIN TOIMIELINTEN, ELINTEN, TOIMISTOJEN JA VIRASTOJEN TIEDOTTEET | |
| | Euroopan parlamentti | |
| 2020/C 9/01 | [COSACin LXII konferenssin päätelmät – Helsingissä 1.–3. joulukuuta 2019](http://publications.europa.eu/resource/uriserv/OJ.C_.2020.009.01.0001.01.FIN.xhtml) | [1](#C_2020009FI.01000101.doc) |

---

| | |
| --- | --- |
| FI | |

---

IV Tiedotteet

EUROOPAN UNIONIN TOIMIELINTEN, ELINTEN, TOIMISTOJEN JA VIRASTOJEN TIEDOTTEET

Euroopan parlamentti

| | | | |
| --- | --- | --- | --- |
| 13.1.2020 | FI | Euroopan unionin virallinen lehti | C 9/1 |

---

COSACin LXII konferenssin päätelmät

Helsingissä 1.–3. joulukuuta 2019

(2020/C 9/01)

Von der Leyenin komission nimittäminen ja työohjelma

| | | |
| --- | --- | --- |
| | 1) | Unionin asioita käsittelevien parlamentaaristen elinten konferenssi COSAC onnittelee puheenjohtaja Ursula von der Leyeniä sekä kollegion jäseniä uuden komission nimittämisestä. COSACin mielestä puheenjohtaja von der Leyenin poliittiset suuntaviivat sisältävät kattavan ja tasapainoisen toimintasuunnitelman tulevaisuutta ajatellen. COSAC katsoo, että monet toimintasuunnitelman kohdista ovat kiireellisiä, ja COSACin jäsenparlamentit odottavat mielenkiinnolla komission konkreettisten ehdotusten rakentavan tarkastelun aloittamista lähitulevaisuudessa. |

Euroopan tulevaisuutta käsittelevä konferenssi

| | | |
| --- | --- | --- |
| | 2) | Euroopan tulevaisuutta käsittelevän konferenssin osalta COSAC toteaa, että sekä Euroopan parlamentti että kansalliset parlamentit on otettava täysimääräisesti mukaan, sillä ne ovat Euroopan unionin demokraattinen perusta ja edustavat toimivallan jakautumista. COSAC toteaa, että Euroopan parlamentin ja kansallisten parlamenttien on vielä muodostettava kantansa, mutta kaikki odottavat saavansa osallistua tavoitteiden määrittelyyn sekä Euroopan tulevaisuutta käsittelevän konferenssin järjestämiseen ja toteuttamiseen. |

| | | |
| --- | --- | --- |
| | 3) | COSAC odottaa, että Euroopan parlamentilla ja kaikilla EU:n kansallisilla parlamenteilla on paikalla riittävä määrä edustajia, joilla on täydet oikeudet osallistua Euroopan tulevaisuutta käsittelevään konferenssiin, mukaan lukien oikeus tehdä ehdotuksia. |

Monivuotinen rahoituskehys

| | | |
| --- | --- | --- |
| | 4) | COSAC kehottaa hyväksymään vuosia 2021–2027 koskevan monivuotisen rahoituskehyksen (MRK) hyvissä ajoin ja tyydyttävästi ja muistuttaa, että hyväksymisen viivästyminen merkitsee Euroopan unionin strategisten tavoitteiden täytäntöönpanon viivästymistä. Kriittiset poliittiset haasteet, kuten ilmastonmuutos ja muuttoliike, edellyttävät yhteisiä ja koordinoituja toimia, sillä yksikään jäsenvaltio ei voi vastata niihin yksin. COSAC korostaa, että joulukuun 2019 Eurooppa-neuvostossa on edistyttävä merkittävästi. |

| | | |
| --- | --- | --- |
| | 5) | COSAC toteaa, että kaikki jäsenvaltiot ovat osallisina unionin strategisissa tavoitteissa, joita ovat kilpailukyky, innovoinnin edistäminen, ilmastopolitiikka ja biologinen monimuotoisuus. Rakentava lähestymistapa monivuotiseen rahoituskehykseen edellyttää, että kaikkien jäsenvaltioiden nimelliset talousarviotavoitteet tasapainotetaan niiden hyötyjen kanssa, joita yhteisesti sovituista investoinneista odotetaan saatavan tulevaisuudessa. COSAC muistuttaa, että maatalous- ja koheesiomenot ovat osa näitä sovittuja strategisia tavoitteita, ja kehottaa kiinnittämään asianmukaista huomiota politiikan yksityiskohtiin sen varmistamiseksi, että menotasot turvaavat unionin ja sen syrjäisimpienkin alueiden yhteenkuuluvuutta. |

| | | |
| --- | --- | --- |
| | 6) | COSAC toteaa, että monivuotisen rahoituskehyksen hyväksyminen edellyttää sopimuksen aikaansaamista unionin omien varojen järjestelmän uudelleentarkastelusta. |

| | | |
| --- | --- | --- |
| | 7) | COSAC korostaa, että tarvitaan uusia objektiivisia mekanismeja unionin taloudellisten etujen suojaamiseksi silloin, kun oikeusvaltioperiaatteen laiminlyönti vaarantaa ne tai kun Euroopan unionista tehdyn sopimuksen 2 artiklassa vahvistettuihin arvoihin kohdistuu järjestelmätason uhka. Uusien mekanismien olisi oltava perussopimusten mukaisia, niiden olisi tuotava lisäarvoa eivätkä ne saisi olla päällekkäisiä nykyisten järjestelyjen kanssa. COSAC korostaa, että Euroopan unioni on yhteisö, jossa vastavuoroisesti kunnioittava vuoropuhelu on sääntö ja seuraamukset ovat vasta viimeinen keino, kun vuoropuhelu ja ennaltaehkäisevät mekanismit epäonnistuvat. |

Perusoikeudet ja oikeusvaltioperiaate

| | | |
| --- | --- | --- |
| | 8) | COSAC muistuttaa, että vuonna 2019 tulee kuluneeksi kymmenen vuotta Lissabonin sopimuksen voimaantulosta ja EU:n perusoikeuskirjan välittömän oikeudellisen vaikutuksen alkamisesta. COSAC palauttaa mieliin myös, että unionin perustana olevat arvot ovat ihmisarvon kunnioittaminen, vapaus, kansanvalta, tasa-arvo, oikeusvaltio ja ihmisoikeuksien kunnioittaminen, vähemmistöihin kuuluvien oikeudet mukaan luettuina. COSAC vahvistaa että nämä arvot ovat normatiivisia kaikissa Euroopan unionin politiikoissa. COSACin mielestä oikeusvaltioperiaate on olennaisen tärkeä EU:n legitimiteetin kannalta sen kansalaisten silmissä. COSAC antaa tunnustusta Euroopan unionin perusoikeusviraston työlle ja kannattaa viraston vahvaa roolia siinä, että se varmistaa perusoikeuksien kunnioittamisen unionin tehtävien sääntömääräisessä hoitamisessa. |

| | | |
| --- | --- | --- |
| | 9) | COSAC toteaa, että unionin arvojen ylläpitäminen edellyttää jatkuvaa valppautta. COSAC katsoo, että koska kaikki jäsenvaltiot ovat sitoutuneet Euroopan unionista tehdyssä sopimuksessa noudattamaan oikeusvaltioperiaatetta, niiden kaikkien olisi hyväksyttävä oikeusvaltioperiaatteen avoin ja puolueeton seuranta ja vertaisarviointi jäsenvaltioissa. Tällaista seurantaa sovelletaan jo jäsenehdokasmaihin. COSAC vahvistaa, että jos oikeusvaltioperiaatteen puutteet vaarantavat sisämarkkinoiden toiminnan tai unionin politiikkojen täytäntöönpanon, unionilla ja sen jäsenvaltioilla on perustellut syyt huoleen ja asianmukaisiin toimiin. |

Voittoisa ilmastostrategia Eurooppaan

| | | |
| --- | --- | --- |
| | 10) | COSAC panee merkille Helsingissä 6. – 7. lokakuuta 2019 pidetyn ilmastonmuutosta käsitelleen parlamenttien välisen konferenssin päätelmät, joissa toistetaan EU:n sitoutuminen Pariisin sopimuksen tavoitteisiin ja korostetaan ilmastohaasteen kiireellisyyttä. COSAC panee huolestuneena merkille IPCC:n erityiskertomuksen nro 15 päätelmät, joiden mukaan ilmaston lämpenemistä on rajoitettava 1,5 asteeseen peruuttamattomien ympäristövahinkojen estämiseksi. COSAC toteaa, että ennakoiva ilmastopolitiikka on elintärkeää unionin tulevalle teollisuuden kilpailukyvylle ja sen kyvylle säilyttää sosiaalinen ja alueellinen yhteenkuuluvuus koko Euroopan talousmallien väistämättömän mukauttamisen ajan. COSAC toteaa, että tällaisen ilmastopolitiikan täytäntöönpano edellyttää merkittäviä investointeja kaikkialla unionissa ja asianmukaisia toimenpiteitä ilmastoa koskevaan älykkääseen talousmalliin siirtymisen aiheuttamien mahdollisten vaikeuksien lieventämiseksi. |

| | | |
| --- | --- | --- |
| | 11) | COSAC kehottaa Euroopan komissiota ja Eurooppa-neuvostoa säilyttämään EU:n vakiintuneen roolin ilmastopolitiikan edelläkävijänä siten, että se jatkaa johtavassa asemassa ja nostaa EU:n tavoitetasoa globaalissa ilmastopolitiikassa. COSAC panee tyytyväisenä merkille Eurooppa-neuvoston sitoutumisen ilmastoneutraaliuteen, jota COSACin mielestä olisi vahvistettava sitoutumalla tavoiteajankohtaan vuonna 2050. |

| | | |
| --- | --- | --- |
| | 12) | COSAC ehdottaa, että Euroopan komissio tarkastelee eurooppalaisen ohjausjakson käyttöä välineenä, jolla edistetään Yhdistyneiden kansakuntien kestävän kehityksen ohjelman (Agenda 2030) ilmastotavoitteiden ja kestävän kehityksen tavoitteiden tehokasta täytäntöönpanoa. |

| | | |
| --- | --- | --- |
| | 13) | COSAC pitää valitettavana Yhdysvaltojen päätöstä vetäytyä Pariisin ilmastosopimuksista ja kehottaa komissiota ja neuvostoa ryhtymään tarvittaviin toimiin tasapuolisten toimintaedellytysten varmistamiseksi eurooppalaisille yrityksille samalla kun pidetään yllä kunnianhimoista eurooppalaista ilmastopolitiikkaa. |

Euroopan unionin tuleva suhde Yhdistyneeseen kuningaskuntaan

| | | |
| --- | --- | --- |
| | 14) | COSAC pitää valitettavana sekä Yhdistyneen kuningaskunnan välitöntä eroa Euroopan unionista että sitä, että meillä ei ole varmuutta hallitusta brexitistä yhteisesti sovituin ehdoin. COSAC toivoo, että Yhdistynyt kuningaskunta voi tämän kuukauden vaalien jälkeen viimein hyväksyä kansallisen kannan, joka mahdollistaa etenemisen asiassa. COSAC panee huolestuneena merkille, että Euroopan komission ja Yhdistyneen kuningaskunnan hallituksen sopima brexit-päivän jälkeinen siirtymäkausi ei jätä juurikaan aikaa neuvotella EU:n ja Yhdistyneen kuningaskunnan tulevista suhteista. COSAC kehottaa kaikkia osapuolia pyrkimään mahdollisimman suureen tehokkuuteen ja hyvään tahtoon. COSAC on edelleen sitoutunut tukemaan Yhdistyneen kuningaskunnan ja EU:n mahdollisimman tiivistä tulevaa suhdetta, joka on yhteensopiva sekä unionin eheyden että molempien osapuolten etujen kanssa. |

---